《为人作真赞 其一》
宋代·李之仪

王良不作，世绝麒麟。是可欺邪，岂无后人。谁其似之，维烈武孙。

武则似矣，而济以文。气已万里，方尔就秣。风云其时，会如兔脱。

俨然是则，现居士身。幅巾白拂，无一点尘。以无尘故，始终一如。

显忠数功，固非两途。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。